Դե, այդտեղ խաղը գրեթե ավարտված էր, բայց Թրամփը, փոխարեն գոնե այդտեղ վարքը փոխելու, ամենամեծ եւ անպատկերացնելի հիմարությունն արեց. նախագահական երրորդ հեռուստաբանավեճում հայտարարեց, թե ինքը կարող է չընդունել նախագահական ընտրությունների արդյունքը, ինչով վերջնականապես ու բոլորին հանեց իր դեմ: ԱՄՆ-ում ֆիզիկապես հնարավոր չէ նախագահական ընտրություն կեղծել, քանի որ այդ ընտրությունները կազմակերպող ու արդյունքներն ամփոփող միասնական կառույց չկա: Հիսուն նահանգ ընտրություն են անցկացնում, հիսուն ընտրական մարմին վերջնական արդյունք են հայտարարում եւ դրանց հիման վրա գործուղում են իրենց պատվիրակներին, որոնք էլ ընտրում են ԱՄՆ նախագահին: ԱՄՆ-ում ոչ միայն օբյեկտիվորեն, ընտրական գործընթացի կատարյալ ապակենտրոնացվածության շնորհիվ հնարավոր չէ ընտրություն կեղծել, այլեւ ԱՄՆ-ում ընտրության արդյունք չընդունելը համազոր է ամերիկյան իշխանակարգն ու հասարակարգը հիմքից ցնցելուն, ինչի հակազդեցությունը, բնականաբար, բոլորի կողմից էր եւ փակեց նախագահական ընտրապայքարի թեման ամերիկյան ողջ էսթաբլիշմենթի համար: